CELEX: 32015R1897
Language: et
Date: 2015-10-21 00:00:00
Title: Komisjoni rakendusmäärus (EL) 2015/1897, 21. oktoober 2015, millega muudetakse määrust (EÜ) nr 2056/2001 seoses lossimiskohustusega

22.10.2015   
            
            
               ET
            
            
               Euroopa Liidu Teataja
            
            
               L 277/11
            
         KOMISJONI RAKENDUSMÄÄRUS (EL) 2015/1897,
   21. oktoober 2015,
   millega muudetakse määrust (EÜ) nr 2056/2001 seoses lossimiskohustusega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. märtsi 1998. aasta määrust (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu, (1) eriti selle artiklit 48,
   ning arvestades järgmist:
   
               (1)
            
            
               Euroopa Parlamendi ja nõukogu määrusega (EL) nr 1380/2013 (2) on seatud üheks eesmärgiks järk-järgult likvideerida saagi tagasiheitmine vette, kehtestades lossimiskohustuse neist liikidest koosnevale saagile, mille suhtes kehtivad püügi piirnormid. Komisjoni määruse (EÜ) nr 2056/2001 (3) (millega kehtestatakse Põhjamere ja Šotimaast läänes asuvate vete tursavarude taastamise täiendavad tehnilised meetmed) teatavate sätete kohaselt peavad kalurid saagi vette tagasi heitma. Kõnealuse määruse ja lossimiskohustuse vahelise vastuolu kõrvaldamiseks ning lossimiskohustuse täidetavaks muutmiseks tuleks neid sätteid muuta.
            
         
               (2)
            
            
               Eelkõige tuleks lossimiskohustuse rakendamise tagamiseks muuta määrust (EÜ) nr 2056/2001 ning nõuda, et kõik soovimatult püütud mereorganismide liigid, mille suhtes kehtib lossimiskohustus ja mida on püütud saagi koostise suhtes kehtivast piirangust rohkem, tuleks lossida ja kvoodist maha arvata.
            
         
               (3)
            
            
               Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 2056/2001 muudetakse järgmiselt.
   
               1)
            
            
               Artiklisse 2 lisatakse punkt 3:
               „3.   „soovimatult püütud saak”– kaaspüügina püütud mereorganismid, mis vastavalt Euroopa Parlamendi ja nõukogu määruse (EL) nr 1380/2013 (4) artiklile 15 tuleb lossida ja arvata kvoodist maha kas seetõttu, et need on kalavarude kaitseks kehtestatud alammõõdust väiksemad, või seetõttu, et neid on püütud rohkem, kui on lubatud saagi koostise eeskirjade või kaaspüügi eeskirjadega.
               
                  (4)  Euroopa Parlamendi ja nõukogu määrus (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).”"
						
            
         
               2)
            
            
               Lisatakse artikkel 9a:
               „Artikkel 9a
               Kui mereorganismide liike, mille suhtes kehtib lossimiskohustus, on püütud suuremal määral või suuremas koguses kui see, mis on lubatud käesoleva määruse artikli 4 lõigetega 1–6, artikli 5 lõikega 2, artikli 6 lõikega 2 ning artiklitega 7 ja 8, kohaldatakse määruse (EL) nr 1380/2013 artiklit 15. Selline soovimatult püütud saak lossitakse ja arvatakse kvoodist maha. Sellist soovimatult püütud saaki ei peeta kõnealustes artiklites saagi koostise suhtes kehtestatud lubatud protsendimäärade rikkumiseks.”
            
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 125, 27.4.1998, lk 1.
   
      (2)  Euroopa Parlamendi ja nõukogu määrus (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
   
      (3)  Komisjoni määrus (EÜ) nr 2056/2001, 19. oktoober 2001, millega kehtestatakse Põhjamere ja Šotimaast läänes asuvate vete tursavarude taastamise täiendavad tehnilised meetmed (EÜT L 277, 20.10.2001, lk 13).